**Ny tjenestepensjon og ny AFP i offentlig sektor – hva betyr det for deg?**

 **Hva er avtalt?**Det er nå enighet om ny offentlig tjenestepensjon. Ny tjenestepensjonsordning innføres fra 2020, og omfatter alderspensjon og ny livsvarig AFP. Den nye ordningen vil gjelde for deg som er født i 1963 eller senere. Ordningen gir i likhet med dagens ordning livsvarig pensjon og er kjønnsnøytral.

I tillegg er det avtalt overgangsordninger for de siste årskullene som fortsetter i gammel ordning (årskullene 1959-1962) og de første årskullene som omfattes av den nye ordningen (årskullene 1963-1970).

Dagens regler for uførepensjon, ektefelle- og barnepensjon berøres ikke av avtalen. Disse reglene videreføres uendret. Overføringsavtalen, som bl.a. sikrer medregning av tjenestetid i de ulike offentlige ordningene, videreføres.

Resultatet skal forankres i hovedsammenslutningene. Dette betyr for Deltas vedkommende at resultatet vil bli sendt ut på uravstemning.

**Hvem gjelder den nye tjenestepensjonsordningen for?**Den gjelder for alle som er født i 1963 eller senere, og som jobber i offentlig sektor eller har offentlig tjenestepensjonsordning i KLP, Statens pensjonskasse, Oslo Pensjonsforsikring, Pensjonskassen for hovedstadsområdet (PKH) eller de ulike fylkeskommunale pensjonskassene. Disse starter 1.1.2020 opptjening av alderspensjon i ny ordning.

Dette betyr at:

* Alle år i jobb frem til 75 år gir opptjening av alderspensjon
* Tjenestepensjonen fra arbeidsgiver skal beregnes uavhengig av folketrygden
* Alderspensjonen skal tjenes opp med en grunnsats på 5,7 prosent av pensjonsgrunnlaget mellom 0 og 12 G og med en tilleggssats på 18,1prosent av pensjonsgivende inntekt mellom 7,1 og 12 G
* Du kan ta ut pensjon fleksibelt fra 62 år og jobbe ved siden av uten at pensjonen blir avkortet. Dette gjelder både pensjon opptjent i ny og gammel tjenestepensjonsordning og i folketrygden
* Ulønnet utdanningspermisjon som er relevant for arbeidsgivers kompetansebehov kan gi pensjonsopptjening
* Den nye AFP-ordningen blir lagt om til en livsvarig ytelse, etter mønster av AFP i privat sektor
* **AFP beregnes som 4,21prosent av årlig pensjonsgivende inntekt opp til 7,1 G i alderen 13-61 år**
* Også AFP kan du ta ut fleksibelt fra 62 år og kombinere fritt med arbeid
* Kvalifikasjonsreglene for AFP blir gradvis innfaset, slik at også de første årgangene fra 1963 skal kunne omfattes
* Oppfyller du ikke kvalifikasjonskravene for ny AFP får du i stedet betinget tjenestepensjon
* De første årskullene som mister dagens AFP-ordning på grunn av omleggingen til ny AFP, får et overgangstillegg (årskullene 1963-1970)
* Partene har avtalt hvordan de skal utrede og avtale løsninger for personer som har særaldersgrenser. Slike løsninger skal kunne virke fra 2020
* Uføre født fra 1963, regler ikke endelig utformet

**Nærmere om ny offentlig tjenestepensjon – årgangene 1963 og senere**

**Alderspensjon og AFP**Det innføres en ny påslagsmodell for alderspensjon i de offentlige tjenestepensjonsordningene. I tillegg legges AFP om fra en tidligpensjonsordning til en livsvarig påslagsordning. Både alderspensjonen og AFP kommer i tillegg til folketrygden.

Den nye ordningen innføres fra 2020 for ansatte som er født i 1963 eller senere:

 **Påslagsmodell**
Ny offentlig tjenestepensjon er utformet som en påslagsmodell, dvs en *nettomodell*, der pensjonen tjenes opp og utbetales uavhengig av folketrygden. Det samordnes ikke med folketrygden, slik som dagens *bruttopensjon.* Du vil alltid få noe i pensjon fra tjenestepensjonsordningen og det er ikke lenger noe tak på hvor mye du kan få i samlet pensjon.

Alderspensjonen tjenes opp med en grunnsats på 5,7 prosent av pensjonsgrunnlaget for inntekter mellom 0 og 12 G. Det er en tilleggsats på 18,1 prosent for inntektsintervallet 7,1-12 G. Den høye tilleggssatsen skyldes at man ikke tjener opp pensjon av inntekt utover 7,1 G i folketrygden.

Den årlige pensjonsopptjeningen samles i en pensjonsbeholdning som reguleres i takt med lønnsveksten så lenge du ikke har begynt å ta ut alderspensjon. Beholdningen omregnes til årlig pensjon på uttakstidspunktet ved hjelp av *delingstallene* i folketrygden. Delingstallene reflekterer forventet levetid. Jo senere du er født, desto lengre forventet levetid, som igjen gir flere år å fordele pensjonen på.

Verdien av de opptjente pensjonsrettighetene blir i en påslagsordning uavhengig av den framtidige yrkeskarrieren, og gir mer pensjonsuttelling ved å fortsette i arbeid. Unge får dermed bedre muligheter til å kompensere for virkningene av levealdersjustering.

 **Alle år du er i jobb**Etter dagens ordning tjener du opp pensjon i 30 år. Jobber du lenger enn 30 år, gir ikke det noe mer i pensjon. 30 år i en eller flere offentlige ordninger (KLP, Statens pensjonskasse, Pensjonskassen for Helseforetakene i Hovedstadsområdet, Oslo Pensjonsforsikring og de ulike fylkeskommunale pensjonskassene) gir full pensjon på 66 prosent av tidligere lønn for alle som er født i 1958 og tidligere. Årgangene 1959-1962 har en andel av garantitillegget som er gitt til og med 1958-kullet.

Fordi statistikken viser en økning i levealderen, som betyr flere år som pensjonist, innførte Stortinget *levealdersjustering* i folketrygden, gjeldende fra 1.1.2011. Fra samme tidspunkt skal også offentlig tjenestepensjon levealdersjusteres, men årskullene født i 1958 og tidligere, er gitt en individuell garanti som betyr at de er skjermet for virkningen av levealdersjusteringen. Også årskullene 1959-1962 og årskullene 1963-1967 har fått en delvis garanti.

I ny offentlig tjenestepensjon er det innført en alleårsregel. Du får tjenestepensjonen beregnet ut fra hva du har tjent gjennom hele arbeidslivet i offentlig sektor, enten dette er 3 eller 45 år.

I dagens ordning gjelder et sluttlønnsprinsipp, dvs at det er sluttlønnen som angir pensjonsnivået. I ny ordning ser man på lønnen i hele karrieren i en eller flere offentlige tjenestepensjonsordninger.

Begrepet «full opptjening» eksisterer ikke i en ordning med alleårsopptjening. En ordning der alle år med inntekt gir pensjonsopptjening vil gi deg opptjening også for årene du står i jobb utover 30 år. Jo flere år du er i arbeid, desto mer vil du få i pensjon.

 **Alle vil få noe fra tjenestepensjonsordningen**Den nye tjenestepensjonen samordnes ikke med folketrygden slik som i dagens ordning. Ny offentlig tjenestepensjon beregnes uavhengig av folketrygden, som en gitt prosent av din pensjonsgivende inntekt.

Det betyr at uansett om du jobber mye eller lite, har høy eller lav lønn vil du alltid opptjene tjenestepensjon som du får på toppen av folketrygden. Fordi offentlig tjenestepensjon garanterer en samlet pensjon på 66 prosent, kommer det dermed lite eller ikke noe til utbetaling fra tjenestepensjonsordningen i de tilfeller der folketrygdens andel kommer opp mot 66 prosent.

**Du kan ta ut alderspensjon fra 62 år og fortsette i arbeid**Alderspensjonen kan tas ut fleksibelt fra 62 år i ny offentlig tjenestepensjonsordning, og kombineres med arbeidsinntekt uten at pensjonen blir avkortet. Dette er ikke mulig i dagens tjenestepensjonsordning.

 **Kjønnsnøytralitet i opptjenings- og utbetalingstiden**Dette betyr at det betales inn den samme andel av lønnen for alle ansatte, uansett alder og kjønn. Tilsvarende er pensjonsutbetalingen den samme, fordi delingstallene som brukes for å regne ut pensjonen din etter levealdersjustering er kjønnsnøytrale. Dermed er også kvinner sikret en livsvarig pensjon, til tross for at kvinner ifølge statistikken lever lenger enn menn. I den gamle tjenestepensjonsordningen er det også i dag likepensjon og livslange utbetalinger for kvinner og menn.

**Hvor mye får du i pensjon med den nye ordningen?**Ny alderspensjon tjener du opp med en grunnsats på 5,7 prosent av pensjonsgrunnlaget mellom 0 og 12 G. Folketrygdens grunnbeløp, 1 G er 93.634 kroner (fra 1.mai 2017).

Pensjonsgrunnlaget er årslønnen din og pensjonsgivende tillegg. Det er ulike regler for hvilke tillegg som er pensjonsgivende i stat, kommune og i helseforetakene. Reglene som gjelder i dag, videreføres. I Staten er det et «tak» på 56.000 kroner. Tillegg utover dette beløpet er ikke pensjonsgivende i staten.

I tillegg tjener du opp ny alderspensjon med en tilleggsats på 18,1 prosent av pensjonsgivende inntekt mellom 7,1 og 12 G. I dag tilsvarer det en årsinntekt mellom 664.801 og 1.123.608 kroner. Tilleggssatsen er det behov for fordi man ikke tjener opp pensjon av inntekt over 7,1 G i folketrygden.

Pensjon fra ny tjenestepensjonsordning kommer i tillegg til tjenestepensjonen du har tjent opp i den gamle ordningen, og i tillegg til folketrygden og eventuelle fripoliser fra andre arbeidsforhold.

Når du går av med pensjon, vil pensjonsbeholdningen du har tjent opp bli levealdersjustert. Forenklet sagt betyr dette at du får en forholdsmessig, årlig andel i pensjon ut fra hvor lenge årskullet ditt er beregnet å leve. Tjenestepensjonen utbetales livsvarig.

For å få regnet ut pensjonen din må du henvende deg til pensjonskassen din. Det vil imidlertid ta litt tid før pensjonsleverandørene får laget pensjonskalkulatorer som beregner pensjon.

**Hva betyr det at du jobber deltid**I den nye tjenestepensjonsordningen beregnes pensjonen ut fra lønnen du har hatt gjennom hele livet. Har du i perioder jobbet deltid er det deltidslønnen som er grunnlag for pensjonssparingen. På den annen side vil du som deltidsansatt være garantert å få noe fra tjenestepensjonsordningen. Det var det mange deltidsansatte som ikke fikk i den gamle ordningen.

**Når skal du meldes inn i ordningen?**Jobber du i kommunal sektor er det ingen minstegrense for medlemskap i ordningen. Du skal meldes inn i tjenestepensjonsordningen i KLP uavhengig av stillingsstørrelse. Dette betyr at all inntekt gir deg tjenestepensjon i tillegg til folketrygden. I statlig sektor må du ha minst 20 prosent stillingsstørrelse.

Du må ha hatt en samlet medlemstid i en eller flere offentlige tjenestepensjonsordninger på minimum tre år på det tidspunktet du tar ut pensjon. Øvre grense for opptjening av pensjon er på 12 G.

**Regulering av pensjonen**I dagens tjenestepensjonsordning skal pensjonsrettighetene reguleres etter sluttlønnen. I den nye påslagsordningen blir den enkelte arbeidstakers pensjonsopptjening samlet i en beholdning som i opptjeningsperioden skal reguleres med lønnsveksten i samfunnet. Dette sikrer at pensjonen du tjener opp ikke taper seg i verdi, men holder tritt med lønnsutviklingen.

**Hva med rettighetene du har tjent opp i dagens ordning**Du har rett til pensjon dersom du har hatt en samlet medlemstid i en eller flere offentlige tjenestepensjonsordninger på minimum tre år ,på det tidspunktet du tar ut pensjon. Også oppsatt pensjon kan tas ut fleksibelt fra 62 år.

**Ny AFP**AFP i offentlig sektor legges om fra en tidligpensjonsordning til en livsvarig påslagsordning som kommer i tillegg til folketrygden. AFP-ordningen er utformet etter mønster av AFP-ordningen i privat sektor. Det vil bli etablert systemer for medregning av kvalifikasjonstid, slik at man kan bytte mellom privat og offentlig sektor uten å tape rettigheter. Problemet er likevel de mange virksomhetene i privat sektor som ikke har tariffavtale og dermed heller ikke AFP-ordning. Kvalifikasjonsreglene i ny AFP-ordning i offentlig sektor vil bli gradvis innfaset.

AFP i offentlig sektor beregnes som 4.21 prosent av årlig pensjonsgivende inntekt opp til 7,1 G, i alderen 13 – 61 år. For de som omfattes (kvalifiserer), skal også inntekt utenfor offentlig sektor medregnes.

AFP skal kunne tas ut fleksibelt mellom 62-70 år, og utbetales som en livsvarig ytelse.

 **Overgangstillegg for årskullene 1963-1970**De første årskullene som mister dagens AFP-ordning får et overgangstillegg. Tillegget trappes gradvis ned for årskullene født etter 1963. Tillegget forutsetter at du slutter i stilling som er medlemspliktig i de offentlige tjenestepensjonsordningene. Det gjelder særlige vilkår for tjenestetid og nedtrapping. Tillegget blir ikke levealdersjustert og det avkortes ikke mot arbeidsinntekt.

**Garantitillegg for årskullene 1963-1967**Det gis et tillegg til pensjonen for de som har opptjening før 1.1.2011. Tillegget trappes ned med årskull, og blir lavere ved uttak før 67 år og høyere ved uttak etter 67 år.

**Ikke alle kvalifiserer for AFP - «betinget tjenestepensjon» i stedet**Det er opprettet en egen ordning for å ivareta dem som ikke oppfyller kravene for ny AFP. I stedet for AFP, får disse rett til betinget tjenestepensjon. Betinget tjenestepensjon tjenes opp med 3% av pensjonsgrunnlaget opp til 7,1 G i de årene du er med medlem av en offentlig tjenestepensjonsordning og frem til og med det året du fyller 61 år. Det sikrer deg et livsvarig tillegg til folketrygden og tjenestepensjonen din.

**Alderspensjon til personer som har særaldersgrenser**Pensjonsavtalen regulerer ikke hvilke stillinger som i fremtiden skal ha særaldersgrense eller hvilke aldersgrenser som skal gjelde. Dette blir avklart senere.

Arbeidstakere som er født før 1963 og har stillinger med særaldersgrense, beholder dagens regler. Regelverket for personer som er født i 1963 eller senere og har særaldersgrense, må tilpasses påslagsmodellen.

Personer som 1. januar 2020 har 10 eller færre år til særaldersgrensen, skal sikres ordninger som gjør at de ikke kommer dårligere ut enn hvis dagens regler, inkludert 85-årsregelen, videreføres.

Personer som har mer enn 10 år til særaldersgrensen skal ha regler som sikrer pensjonsnivået og ikke innebærer økte kostnader sammenlignet med dagens regler. Mulige tilpasninger kan for eksempel være en forhøyet opptjeningssats, videreføring i bruttoordningen og annet. Ulike årskull og ulike aldersgrenser kan ha ulike regler.

Partene skal avtale løsninger for personer som har særaldersgrense og som har opptjening i ny ordning. Det skal oppnås enighet før regjeringen fremmer lovforslag om endringer.

**Alderspensjon til uføre**Reglene for uførepensjon i offentlig sektor er videreført. Spørsmålet pensjonsavtalen regulerer er alderspensjonen til personer som er helt eller delvis uføre.

Uføre skal sikres en god alderspensjon. Alderspensjonen skal stå i et rimelig forhold til arbeidsføres alderspensjon. Uføre kan ikke kompensere for virkningen av levealdersjusteringen ved å stå lenger i jobb, slik arbeidsføre kan.

Uføre født til og med 1962 fortsetter å tjene opp alderspensjon i dagens bruttoordning. De får pensjonen beregnet etter dagens regler.

Uføre født i 1963 eller senere skal tjene opp rett til alderspensjon i påslagsordningen fra 01.01.2020. Grunnlaget for opptjeningen som ufør i påslagsmodellen, skal være den inntekten de hadde da de ble uføre. Uføre skal gå over på alderspensjon ved samme alder som andre i folketrygden, det vil si 67 år.

Endelig utforming av uføres alderspensjon i de offentlige tjenestepensjonsordningene skal tilpasses folketrygden på en slik måte at det oppnås et godt, samlet pensjonsnivå ved 67 år i forhold til arbeidsføres alderspensjon.

**Hvem fortsetter i dagens tjenestepensjonsordning?**
Du som er født i 1962 eller tidligere, fortsetter å tjene opp pensjon i dagens bruttoordning, og beholder gammel AFP-ordning. Du kan ta ut hel eller delvis AFP. Dagens regler for inntekt ved siden av AFP er videreført.

Etter 30 år i 100 prosent stilling i en eller flere offentlige ordninger (KLP, Statens pensjonskasse, Pensjonskassen for Helseforetakene i Hovedstadsområdet, Oslo Pensjonsforsikring og de ulike fylkeskommunale pensjonskassene) skal pensjonen din tilsvare 66 prosent av sluttlønnen din før levealdersjustering.

Fordi statistikken viser en økning i levealderen, som betyr flere år som pensjonist, innførte Stortinget *levealdersjustering* i folketrygden, gjeldende fra 1.1.2011. Fra samme tidspunkt skal også offentlig tjenestepensjon levealdersjusteres. Noen årskull har imidlertid en garanti som skjermer dem helt eller delvis for virkningen av levealdersjusteringen.

 **Er du født i 1958 og tidligere**Er du født i 1958 eller tidligere, er du delvis skjermet for levealdersjusteringen gjennom en individuell garanti. Dette betyr at du er garantert 66 prosent av sluttlønnen din i pensjon dersom du har jobbet 30 år i 100 prosent stilling når du går av med pensjon.

**Født i 1959-1962**Er du født i årene 1959 til og med 1962, får du en andel av garantien som er gitt til 1958-kullet og tidligere kull. Andelen bestemmes av opptjeningstid i tjenestepensjonsordningen før 1.1.2011 og trappes ned med årskull.

**AFP – førtidspensjon**

**AFP 62-65 år**Førtidspensjonen for disse årgangene bestemmes ut fra hva du ville fått i pensjon fra folketrygden ved 67 år. I tillegg kommer et AFP tillegg på kr 1700 pr måned (20.400 pr år).

Forutsetningen for at du kan gå av før 67 år er at du har høy nok pensjonsopptjening, slik at pensjonen ved 67 år ikke blir lavere enn garantipensjonsnivået. Dersom du ikke har opptjent nok pensjon, kan du ikke ta ut AFP før du når dette nivået.

**AFP 65-67 år**AFP 65-67 år er en del av tjenestepensjonsordningen. Hvis du har full opptjening, dvs 30 år, i 100 prosent stilling, utgjør AFP 66 prosent av sluttlønnen din.

**Inntekt ved siden av AFP**Det er ingen endring i reglene for hva du kan tjene ved siden av AFP.

Tar du ut full folketrygdberegnet AFP, er det svært begrenset hva du kan tjene uten avkortning i AFP-pensjonen. Det er et toleransebeløp på 15000 pr år. Har du inntekt over dette vil pensjonen din bli redusert. Tenker du å fortsette å jobbe ved siden av AFP 62-65, bør du derfor gå av med delvis (gradert) AFP.

Tar du ut AFP etter tjenestepensjonsordningens regelverk kan du tjene ubegrenset ved siden av pensjonen, så lenge du ikke meldes inn i en av de offentlige ordningene. Dette betyr at du kan jobbe i en bedrift som ikke har offentlig tjenestepensjon uten at AFP-pensjonen din blir redusert. Innmeldingsreglene er litt forskjellige i kommunesektoren, staten og i helseforetakene. I ordningen i staten meldes du inn i ordningen dersom du jobber i over 20 prosent stilling, i KS meldes du inn fra første krone du tjener. Dette er det viktig å være klar over.

**Alderspensjon til personer med særaldersgrenser**Arbeidstakere som er født før 1963 og har stillinger med særaldersgrense, beholder dagens regler. Se eget avsnitt om særaldersgrenser.

**Alderspensjon til uføre**Uføre født til og med 1962 fortsetter å tjene opp alderspensjon i gammel bruttoordning. De får alderspensjonen beregnet etter gamle regler. Se eget avsnitt om alderspensjon til uføre.

**Folketrygdens grunnbeløp - G**G står for grunnbeløpet i folketrygden og reguleres med lønnsveksten. Mange pensjoner og trygder blir regulert med G. Inntekten du får pensjonsopptjening av regnes ofte i G. G reguleres med virkning fra 1. mai. G pr frem til mai 2018 er lik 93.634 kroner.